

REPUBLIKA HRVATSKA

DRŽAVNO ODVJETNIŠTVO REPUBLIKE HRVATSKE

**ETIČKO POVJERENSTVO**

Broj: 33/2016-8

Zagreb, 6. listopada 2016.

DK/DK

GLAVNI DRŽAVNI ODVJETNIK

REPUBLIKE HRVATSKE

* o v d j e -

Na broj: A-388/2016

PREDMET: Davanje mišljenja o sukladnosti određenog ponašanja s Etičkim kodeksom

Poštovani,

Etičko povjerenstvo zaprimilo je zahtjev Glavnog državnog odvjetnika Republike Hrvatske za davanjem mišljenja o sukladnosti određenog ponašanja *X*, županijske državne odvjetnice u *A*, s Etičkim kodeksom državnih odvjetnika i zamjenika državnih odvjetnika u vezi prijave njezine kćerke *Y* na oglas za slobodno radno mjesto državnoodvjetničkog savjetnika na određeno vrijeme u Općinskom državnom odvjetništvu u *D*. Zahtjevu za davanjem mišljenja priložena je preslika dopisa *X* upućenog Glavnom državnom odvjetniku.

Radi davanja zatraženog mišljenja pribavljene su odgovarajuće odluke o zaposlenju *Y* te očitovanje *X*.

Na temelju prikupljenih podataka, između ostalog i o novonastalim okolnostima prijama *Y*, kao jedine kandidatkinje, u državnu službu i početka njezinog rada u Općinskom državnom odvjetništvu u *D*, Etičko povjerenstvo je na svojoj sjednici održanoj 3. listopada 2016. jednoglasno donijelo te, pozivom na odredbu čl. 18. Etičkog kodeksa državnih odvjetnika i zamjenika državnih odvjetnika, daje sljedeće:

**m i š l j e n j e**

Županijska državna odvjetnica u *A* *X* , prijavom na oglas te prijamom njezine kćeri *Y* u državnu službu na službeničko radno mjesto državnoodvjetničkog savjetnika na određeno vrijeme u Općinskom državnom odvjetništvu u *D*, kojem je izravno nadređeno Županijsko državno odvjetništvo u *A*, zatekla se u potencijalnom sukobu interesa uslijed međusobne konkurentnosti osobnog interesa zaposlenja i rada kćerke u podređenom državnom odvjetništvu i profesionalnog interesa zakonitog rada tog državnog odvjetništva i u poslovima državnoodvjetničke uprave. Bez obzira na formalnu zakonitost čitave procedure prijama *Y* u službu, opisana situacija kod neovisnog promatrača; dakle, u javnosti, može doprinijeti stvaranju percepcije koja pobuđuje sumnju na privilegiranje kod ovog zaposlenja u smislu pojave nepotizma u državnom odvjetništvu, s posljedicom gubitka povjerenja građana u državno odvjetništvo i umanjenja njegova ugleda i dostojanstva državnoodvjetničke dužnosti u cjelini.

Međutim, budući da je *X* transparentno; najprije usmeno, a zatim i u formi pisanog podneska, izvijestila Glavnog državnog odvjetnika Republike Hrvatske o prijavi svoje kćerke na oglas za radno mjesto savjetnika na određeno vrijeme u Općinskom državnom odvjetništvu u *D*, ujedno ukazujući na svoju suzdržanost od bilo kakvih aktivnosti s tim u vezi, uz uvažavanje načela da obiteljska povezanost sama po sebi ne bi smjela biti diskriminirajući razlog prilikom zapošljavanja, njezino dosadašnje ponašanje u ovoj etičkoj stvari nije u neskladu s načelom dostojanstva iz toč. 6. čl. 2. Etičkog kodeksa državnih odvjetnika i zamjenika državnih odvjetnika, kao ni s drugim temeljnim načelima citiranog Kodeksa.

Ujedno, Etičko povjerenstvo preporučit će *X* da se i ubuduće suzdržava svakog izravnog i neizravnog profesionalnog i osobnog utjecaja na zaposlenje, položaj i ocjenu uspješnosti rada svoje kćerke *Y* u Općinskom državnom odvjetništvu u *D* te da se, primjereno svojoj pravosudnoj dužnosti, jasno i određeno distancira od njezine moguće karijere u državnom odvjetništvu.

S poštovanjem,

PREDSJEDNIK

ETIČKOG POVJERENSTVA

ZAMJENIK GLAVNOG DRŽAVNOG ODVJETNIKA

REPUBLIKE HRVATSKE

Darko Klier

O tome obavijest:

- *X*, županijska državna odvjetnica u *A*